Yuriko Backes
D'Yuriko Backes, gebuer den 22. Dezember 1970 zu Kobe a Japan, ass eng lëtzebuergesch Diplomatin a Politikerin (DP). Si ass zanter dem 5. Januar 2022 Budgets- a Finanzministesch an der Regierung Bettel-Lenert-Bausch.

Carrière
D'Yuriko Backes huet vun 1989 bis 1992 op der London School of Economics and Political Science studéiert a war duerno, vun 1993 bis 1994 um College of Europe, wou si e Master an European Studies gemaach huet

Si huet fir d'Lëtzebuerger Representatiounen zu New York a Bréissel geschafft a war vun 2006 bis 2008 Chef de mission adjoint an der lëtzebuergescher Ambassade zu Tokio.

Tëschent 2008 an 2010 war si Adjointe vum Direkter am Ressort fir den internationalen Handel am Ausseministère. Vun 2010 bis 2016 war si diplomatesch Conseillère vun de Staatsministere Jean-Claude Juncker an Xavier Bettel.

Vum 1. Mäerz 2016 bis Enn Mee 2020 war si Chef vun der Maison de l'Europe an huet d'Vertriedung vun der EU-Kommissioun zu Lëtzebuerg geleet.

Den 29. Abrëll 2020 gouf si als Haffmarschallin ernannt an huet hiren Déngscht, als Nofollgerin vum Lucien Weiler den 1. Juni 2020 ugetrueden. Si gouf den 9. Oktober 2020 an där Fonctioun vereedegt.

De 5. Januar 2022 gouf si als Nofollgerin vum Pierre Gramegna nei Budgets- a Finanzministesch.

Bei de Chamberwale vum 8. Oktober 2023 gouf si op der Lëscht vun der DP an d'Chamber gewielt.

Lëtzebuergesch Diplomaten
Gebuer 1970
Lëtzebuergesch Haffmarschäll
Finanzministere vu Lëtzebuerg